د افغانستان په اړه د پاکستاني چارواکو څرگندونې مداخله ده؟
د پاکستان د صدراعظم د هغه وینا نه وروسته چې په افغانستان کې یې د یو نوې حکومت د جوړیدو په اړه کړی، په پاکستان او افغانستان دواړو کې نیوکې شویدي
د عمران خان په باجوړ کې یوې غونډې ته وینا لمړنې ځل ندی چې پاکستاني چارواکي د افغانستان په اړه دا ډول څرگندونې کوي. د افغانستان برسیره په پاکستان کې هم ځینو سیاستمدارانو د صدراعظم عمران خان وینا د پاکستان په تاوان بللې ده او د خان نه یې غوښتي دي چې د افغانستان په چارو کې مداخله نه کوي. په پاکستان کې سیاستمدار افراسیاب خټک په خپل ټویټر ولیکل: د عوامي نیشنل گوند یو مرکزي مشر زاهد خان د صدراعظم عمران خان څرگندونو په اړه وویل چې پاکستان په زوره طالبان په افغانستان ورتپي او دغه به خطرناکې پایلې ولري. زاهد خان لیکلی: " هغه فکر قوي شویدی چې غواړي د افغانستان نه د پاکستان پنځمه صوبه جوړه کړي. د صدراعظم څرگندونې پخپله د پاکستان لپاره خطرناکې دي. د پاکستان ادارې دې هوښ وکړي. که طالبان په زوره په افغانستان ور وتپل شول نو دا به ټولې سیمې کې اور بل کړي." د ځینو پاکستاني سیاستمدارانو برسیره په افغانستان کې هم د خان وینا د دغه ملک په چارو کې مداخله وبلل شوه ښاغلي امرالله صالح په خپل ټویټر ولیکل: "د مسکو د شرمیدلې غونډې گډونوال دې د عمران خان د څرگندونو په اړه خپل نظر ورکړي چې وایي په افغانستان کې د یو نوي حکومت د جوړیدو لپاره هڅې روانې دي. خپله وطن پالنه وښایئ او عمران خان ته د هغه حد ورښکاره کړئ او کنه نو تاسو یو یئ." د افغانستان حکومت هم د پاکستان د صدراعظم دغې وینا ته سخت غبرگون ښودلی دی او په کابل کې یې د پاکستان سفیر احضار کړ.